Žilinský samosprávny kraj

**Žilinský samosprávny kraj** je jeden z ôsmich samosprávnych krajov Slovenska.

Územie Žilinského kraja patrilo k Liptovskej, Oravskej a Turieckej stolici od stredoveku až do 1923. Západná časť kraja spolu s okresmi Bytča, Žilina, Kysucké Nové Mesto a Čadca prislúchala k Trenčianskej stolici. Žilinský kraj bol založený v roku 1949, a začlenil aj okresy Považská Bystrica a Ilava, ktoré v súčasnosti patria k Trenčianskemu kraju. Región administratívne fungoval až do svojho zrušenia v roku 1960. Žilinský kraj bol opätovne založený v júli 1996. 

Žilinský samosprávny kraj sa rozkladá v severozápadnej časti Slovenska a je tretím najväčším krajom Slovenska. Hraničí na severozápade s Českom a na severe a sverovýchode s Poľskom. Má spoločné hranice s tromi ďalšími krajmi Slovenska - Trenčianskym, Banskobystrickým a Prešovským. Zahŕňa 5 regiónov (Horné Považie, Kysuce, Liptov, Orava a Turiec) a 11 okresov. 

## Orgány ŽSK
Orgánom žilinského samosprávneho kraja je predseda a zastupiteľstvo zložené z 57 poslancov. 
*predsedníčka žilinského samosprávneho kraja: Erika Jurinová
*podpredsedovia žilinského samosprávneho kraja: RNDr. Peter Dobeš, Ing. Peter Weber, Ing. Milan Laurenčík, Bc. Igor Janckulík

### Predseda Žilinského samosprávneho kraja
Predseda zastupuje samosprávny kraj navonok. V majetkovoprávnych vzťahoch, pracovnoprávnych vzťahoch a v iných vzťahoch je štatutárnym orgánom, rozhoduje aj vo veciach, v ktorých zákon zveruje samosprávnemu kraju rozhodovanie o právach a povinnostiach právnických osôb a fyzických osôb v oblasti verejnej správy okrem vecí, o ktorých na jeho návrh rozhoduje organizačný útvar úradu určený v organizačnom poriadku úradu. 

#### Predsedovia Žilinského samosprávneho kraja

* 20012005 – Jozef Tarčák (HZDS)
* 20052009 – Juraj Blanár (ANO, HZD, SNS, SMER)
* 20092013 – Juraj Blanár
* 20132017 – Juraj Blanár
* 20172022 – Erika Jurinová (OBYČAJNÍ ĽUDIA a nezávislé osobnosti (OĽANO), SaS, KDH, OKS, NOVA) 
* 20222026 – Erika Jurinová

### Zastupiteľstvo Žilinského samosprávneho kraja
Zastupiteľstvo zabezpečuje výkon činností a rozhoduje o kľúčových témach Žilinského samosprávneho kraja. Pôsobnosť Zastupiteľstva Žilinského samosprávneho kraja určuje zákon NR SR č. 302/2001 Z. z. o samospráve vyšších územných celkov (zákon o samosprávnych krajoch) v platnom znení.

Zastupiteľstvo Žilinského samosprávneho kraja sa skladá z 57 poslancov volených v priamych voľbách. Predseda Žilinského samosprávneho kraja je zároveň i predsedom Zastupiteľstva. 

## Úrad Žilinského samosprávneho kraja
Samosprávny kraj bol zriadený pre vykonávanie samosprávy na území Žilinského samosprávneho kraja. V skratke ŽSK. Pri riadení činnosti samosprávy sa stará o celkový rozvoj územia a tiež o potreby obyvateľov kraja. Svoje pôsobenie vykonáva prostredníctvom orgánov, ale aj pomocou zriadených výkonných, poradných, kontrolných, alebo iniciatívnych orgánov. Žilinský samosprávny kraj vo svojej kompetencii spolupracuje najmä so štátnymi orgánmi, s inými samosprávnymi krajmi, obcami alebo s inými právnickými osobami. 

#### Odbory ŽSK
Prácu úradu usmerňuje a organizuje riaditeľ, ktorého do funkcie menuje predseda samosprávneho kraja. Riaditeľ úradu zodpovedá za svoju činnosť predsedovi samosprávneho kraja.

Odbory a oddelenia úradu sa vytvárajú podľa druhu ich odborných činností a vzájomnej spolupráce medzi nimi. 

*Úrad ŽSK tvorí*:
* odbor centrálnej koordinačnej jednotky
* útvar hlavného kontrolóra
* odbor vnútornej správy
* odbor dopravy
* odbor financií
* odbor kultúry a komunikácie s verejnosťou
* odbor organizačný
* odbor sociálnych vecí
* odbor SO/RO pre ROP
* odbor správy majetku ŽSK
* odbor školstva a športu
* odbor zdravotníctva
* odbor regionálneho rozvoja a cestovného ruchu

## Zariadenia, ktoré má v pôsobnosti ŽSK
* Kultúrne organizácie
* Stredné školy a školské zariadenia 
* Nemocnice a polikliniky 
* Zariadenia sociálnych služieb
* Správa ciest a závody

## Referencie

## Pozri aj
* Žilinský kraj

## Externé odkazy
* Oficiálny web 


Kategória:Samosprávne kraje Slovenska